Op die TV-verhoog: Benedict lewer topvertoning as Hamlet | Netwerk24
25 Julie 2021 05:04
Hamlet. Met Benedict Cumberbatch en Sian Brooke. Regisseur: Lyndsey Turner *****
Benedict Cumberbatch (ons ken hom ongelukkig hoofsaaklik as rolprentakteur in rolle wat hy seker lag-lag uit sy mou skud) het seker al elke moontlike toneelspelprys verower. Hy word saam met legendariese akteurs soos (om maar een te noem) Laurence Olivier, beskou as die beste Hamlet ooit op die verhoog.
Die storie is welbekend dat Daniel Day-Lewis tydens 'n opvoering van Hamlet, waar die edelman deur sy pa se spook gekonfronteer word, in trane uitgebars het en van die verhoog afgeloop het. Hy het nooit weer teruggegaan planke toe nie. Hamlet is seer sekerlik een van die heel moeilikste rolle wat ooit geskryf is om te speel.
In hierdie produksie, wat op die National Theatre se webtuiste gestroom kan word, het jy nou die kans om vir ongeveer R199 te kyk na hoe Cumberbatch korte mette van hierdie rol maak.
Hoogtepunte sluit in die swaardgeveg tot die dood met Laertes, waarna Hamlet voordat hy sterf sy oom, Claudius (Ciarán Hinds), wat met sy ma getroud is, doodsteek. Ook die toneel waar Ophelia (Sian Brooke), wat op Hamlet verlief is, in 'n oomblik van waansin haar eie lewe neem.
Dis nie aldag dat 'n mens die voorreg het om meesterlike teater van hierdie formaat in jou voorhuis te sien nie, met 'n toprolverdeling wat ook insluit Leo Bill as Horatio en Anastasia Hille as Gertrude. Jy kan die stuk uit 2015 nou op die National Theatre se webwerf stroom.